जोधपुर. रेलवे प्रशासन द्वारा जोधपुर-जयपुर के बीच इंटरसिटी चलाने का फैसला करने में देरी का खमियाजा जोधपुर के लोगों को भुगतना पड़ रहा है। इस ट्रेन के शुरू होने का इंतजार करीब एक साल से है। रेल बजट में घोषणा होने के बावजूद यह ट्रेन नहीं चली। डीएमयू ट्रेन का रैक भी रेलवे के संरक्षा आयुक्त की रिपोर्ट के इंतजार में खड़ा है। जोधपुर को शताब्दी एक्सप्रेस का तोहफा मिलना लगभग तय होने के बावजूद रेलवे अफसरों की अनदेखी व यहां के जनप्रतिनिधियों की ढील के कारण यह ट्रेन भी शुरू नहीं हो सकी।
जल्द ही फैसला होगा : उत्तर-पश्चिम रेलवे जोन के मुख्य प्रवक्ता तरुण जैन का कहना है कि जोधपुर से जुड़ी ट्रेनों को चलाने के लिए बातचीत चल रही है। जल्द ही इस बारे में कोई फैसला कर लिया जाएगा। डीएमयू के लिए संरक्षा आयुक्त की अनुमति जरूरी है, जो अभी तक नहीं मिली है।
-डीएमयू का रास्ता ही तय नहीं
रेलवे ने उत्तर-पश्चिम जोन में डीएमयू ट्रेन का रैक सबसे पहले जोधपुर को दिया है। चेन्नई स्थित कोच फैक्ट्री से यह पहला आधुनिक रैक तैयार होकर सीधे जोधपुर लाया गया। करीब एक महीने से रेलवे अफसर इसी में उलझे हैं कि इसे किस रूट पर चलाया जाए। जयपुर में बैठे रेलवे के दो अफसर इसे अजमेर व फुलेरा के रास्ते जयपुर तक चलाने पर मशक्कत कर रहे हैं।
-इलाहाबाद चली गई शताब्दी
अजमेर-दिल्ली के बीच चलने वाली शताब्दी एक्सप्रेस का रैक बदल दिया गया है। इस ट्रेन का पुराना रैक जोधपुर को मिलना तय था। जोधपुर में रेलवे के अफसरों को कहा गया था कि अहमदाबाद तक चलाने की तैयारी कर लें। अब पता चला है कि रैक इलाहाबाद भेज दिया गया है। एक भी जनप्रतिनिधि ने इस बारे में अपनी आपत्ति रेलवे बोर्ड को दर्ज नहीं कराई।
ट्रेन नहीं चलाने के कई बहाने
जोधपुर-जयपुर के बीच इंटरसिटी ट्रेन चलाई गई थी, जिसे पहले सवाई माधोपुर और अब इंदौर तक बढ़ा देने से लोगों के लिए यह ज्यादा उपयुक्त नहीं रह गई। जोधपुर की जरूरत के मद्देनजर रेलवे ने जयपुर तक दूसरी इंटरसिटी की योजना बनाई और रेल बजट में उसे शामिल भी कर लिया गया। अब यह ट्रेन कब चलेगी, यह बताने को रेलवे का कोई भी अफसर तैयार नहीं है। उत्तर-पश्चिम रेलवे जोन के मुख्य यात्री परिवहन प्रबंधक का कहना है कि इस ट्रेन का रैक कपूरथला कोच फैक्ट्री में तैयार हो रहा है। इस ट्रेन का एक रैक पहले ही जोधपुर आ चुका है।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva